સેકટર-૨-ડીમાં રહેતા રચનાબેન મુકુંદભાઈ પટેલ ૩૧મી મેના રોજ સવારે પોણા બારના અરસામાં ઘરમાં હતા અને ઘરનો દરવાજો ખુલ્લો હતો. તે સમયે કિન્નર જેવા લાગત બે માણસો તાળી પાડીને બેઠક રૂમમાં આવી ગયા હતા. તેમણે પીવાનું પાણી માગ્યુ હતું અને પછી જતા રહ્યા હતા. તેમના ગયા પછી બેડરૂમમાં ટીપોઈ પર મૂકેલા દાગીના ગુમ જણાયા હતા. જેથી રચનાબેન તરત જ પાછળ દોડ્યા હતા, પરંતુ કિન્નરો દેખાયા ન હતા. આ મામલે તેમણે સેકટર-૭ પોલીસ સ્ટેશનમાં ૧૮મી જૂનના રોજ ફરિયાદ નોંધાવી હતી. પોલીસે ધોળા દિવસે ઘરમાં ઘૂસી દાગીનાની ચોરી કરનારી ટોળકીને ઝડપી લેવા પ્રયાસ હાથ ધર્યા હતા. ઈન્ચાર્જ પોલીસ અધિક્ષક વિજય પટેલની સૂચના અંતર્ગત સેકટર-૭ના પોલીસ ઈન્સ્પેક્ટર કે.કે. પંડ્યાના માર્ગદર્શન હેટળ પીએસઆઈ ડીડી ઝાલા અને ટીમે આ કેસની તપાસ હાથ ધરી હતી.